CELEX: 32010D0143
Language: el
Date: 2010-03-05 00:00:00
Title: 2010/143/: Απόφαση της Επιτροπής, της 5ης Μαρτίου 2010 , σχετικά με τη χρηματοδοτική συνδρομή της Ένωσης στο πλαίσιο έκτακτων μέτρων για την καταπολέμηση της φυσαλιδώδους νόσου των χοίρων στην Ιταλία το 2009 [κοινοποιηθείσα υπό τον αριθμό Ε(2010) 1192]

6.3.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 56/12
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 5ης Μαρτίου 2010
   σχετικά με τη χρηματοδοτική συνδρομή της Ένωσης στο πλαίσιο έκτακτων μέτρων για την καταπολέμηση της φυσαλιδώδους νόσου των χοίρων στην Ιταλία το 2009
   [κοινοποιηθείσα υπό τον αριθμό Ε(2010) 1192]
   (Το κείμενο στην ιταλική γλώσσα είναι το μόνο αυθεντικό)
   (2010/143/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 4,
   Εκτιμώντας τα ακόλουθα:
   
               (1)
            
            
               Η απόφαση 2009/470/ΕΚ καθορίζει τις διαδικασίες που διέπουν τη χρηματοδοτική συνδρομή της Ένωσης για συγκεκριμένα κτηνιατρικά μέτρα, συμπεριλαμβανομένων των έκτακτων μέτρων. Σύμφωνα με το άρθρο 3 παράγραφος 2 της εν λόγω απόφασης, τα κράτη μέλη λαμβάνουν χρηματοδοτική συνδρομή υπό την προϋπόθεση ότι τα μέτρα εφαρμόζονται για την εκρίζωση της φυσαλιδώδους νόσου των χοίρων.
            
         
               (2)
            
            
               Η φυσαλιδώδης νόσος των χοίρων είναι λοιμώδης ιογενής νόσος η οποία κλινικά δεν διακρίνεται από τον αφθώδη πυρετό και κατά συνέπεια διαταράσσει το εμπόριο στο εσωτερικό της Ένωσης και τις εξαγωγές σε τρίτες χώρες.
            
         
               (3)
            
            
               Το 2009 σημειώθηκαν εστίες εκδήλωσης της φυσαλιδώδους νόσου των χοίρων στην Ιταλία. Η επανεμφάνιση της εν λόγω νόσου αποτελεί σοβαρό κίνδυνο για το ζωικό κεφάλαιο της Ένωσης. Η Ιταλία έλαβε μέτρα για την καταπολέμηση των εν λόγω εστιών, σύμφωνα με το άρθρο 3 παράγραφος 2 της απόφασης 90/424/ΕΟΚ του Συμβουλίου (2).
            
         
               (4)
            
            
               Στην περίπτωση επιδημικής έξαρσης της φυσαλιδώδους νόσου των χοίρων, υπάρχει κίνδυνος διάδοσης του εν λόγω νοσογόνου παράγοντα σε άλλες εκμεταλλεύσεις εκτροφής χοίρων εντός του συγκεκριμένου κράτους μέλους, αλλά επίσης και σε άλλα κράτη μέλη και σε τρίτες χώρες μέσω του εμπορίου ζώντων χοίρων και προϊόντων χοίρων.
            
         
               (5)
            
            
               Η απόφαση 2005/779/ΕΚ της Επιτροπής, της 8ης Νοεμβρίου 2005, σχετικά με μέτρα για την προστασία της υγείας των ζώων έναντι της φυσαλιδώδους νόσου των χοίρων στην Ιταλία (3) θεσπίζει κανόνες για την υγεία των ζώων σε ό,τι αφορά τη φυσαλιδώδη νόσο των χοίρων για περιφέρειες της Ιταλίας που αναγνωρίζονται ως απαλλαγμένες από τη φυσαλιδώδη των χοίρων και για εκείνες που δεν αναγνωρίζονται ως απαλλαγμένες από την εν λόγω νόσο. Οι ιταλικές αρχές εκπλήρωσαν τις υποχρεώσεις τους όσον αφορά τις απαιτήσεις ενημέρωσης που προβλέπονται στο άρθρο 11 της εν λόγω απόφασης.
            
         
               (6)
            
            
               Το άρθρο 3 παράγραφος 6 πρώτη περίπτωση της απόφασης 2009/470/ΕΚ καθορίζει κανόνες για το ποσοστό των συγκεκριμένων δαπανών των κρατών μελών οι οποίες μπορούν να καλυφθούν από τη χρηματοδοτική συνδρομή της Ένωσης.
            
         
               (7)
            
            
               Η καταβολή της χρηματοδοτικής συνδρομής της Ένωσης στο πλαίσιο των έκτακτων μέτρων εκρίζωσης της φυσαλιδώδους νόσου των χοίρων υπόκειται στους κανόνες που καθορίζονται στον κανονισμό (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/ΕΟΚ του Συμβουλίου (4).
            
         
               (8)
            
            
               Η Ιταλία εκπλήρωσε τις τεχνικές και διοικητικές υποχρεώσεις της, όπως προβλέπονται στο άρθρο 3 παράγραφος 4 της απόφασης 2009/470/ΕΚ και στο άρθρο 6 του κανονισμού (ΕΚ) αριθ. 349/2005.
            
         
               (9)
            
            
               Στις 21 Μαΐου 2009 και στις 10 Ιουνίου 2009, η Ιταλία υπέβαλε εκτίμηση του κόστους που προέκυψε για τη λήψη μέτρων εκρίζωσης της φυσαλιδώδους νόσου των χοίρων.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Χρηματοδοτική συνδρομή από την Ένωση στην Ιταλία
   Μπορεί να χορηγηθεί χρηματοδοτική συνδρομή από την Ένωση στην Ιταλία για συγκεκριμένες δαπάνες που κατέβαλε το εν λόγω κράτος μέλος στο πλαίσιο της λήψης μέτρων σύμφωνα με το άρθρο 3 παράγραφος 2 της απόφασης 2009/470/ΕΚ για την καταπολέμηση της φυσαλιδώδους νόσου των χοίρων το 2009.
   Άρθρο 2
   Αποδέκτης
   Η παρούσα απόφαση απευθύνεται στην Ιταλική Δημοκρατία.
   
      Βρυξέλλες, 5 Μαρτίου 2010.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 155 της 18.6.2009, σ. 30.
   
      (2)  ΕΕ L 224 της 18.8.1990, σ. 19.
   
      (3)  ΕΕ L 293 της 9.11.2005, σ. 28.
   
      (4)  ΕΕ L 55 της 1.3.2005, σ. 12.